北窗偶書呈王仲顯南卿二友
作者：范成大
朝代：宋

paragraphs: 官居故偪仄，北窗誰所開。
胡牀憩午暑，簾影久徘徊。
高槐忽低昂，知有好風來。
須臾墮几席，篆香小飛灰。
病翁亦披襟，月露裝奇懷。
壠頭暴背耘，永晝婦子偕。
不辭夢山裂，田水如潑醅。
去年豈堪說，稻根已浮埃。
使君坐侯宅，窗間即凉臺。
何敢訴苦熱，灑然助心齋。